അന്തര് സംസ്ഥാന മോഷണ സംഘം ചവറയില് പിടിയില് ചവറ: അന്തര് സംസ്ഥാന മോഷണ സംഘം ചവറയില് പിടിയില്. ചവറ പോലീസ് സ്റ്റേഷന് പരിധിയില്പെട്ട നിരവധി സ്ഥലങ്ങളിലെ വീടുകളില് കയറി സ്വര്ണാഭരണം മോഷണം നടത്തിയ കേസുകളിലെ പ്രതികളെയാണ് ചവറ പോലീസ് അറസ്റ്റ് ചെയ്തത്. ആസാമിലെ ഹോജാ ജില്ലയില് തിനാലി ബസാര് ബദോമി പത്തടി സ്വദേശിയായ അബ്ദുല്ഗഫൂര് 24 , നാഗോണ് ജില്ലയിലെ ബാമുനാഗോന് സ്വദേശിയായ ബിജയ് ദാസ് 31 , ഹോജാ ജില്ലയില് ഹുദാലി ബസാറില് അഷ്റഫുള് ആലം 24 എന്നിവരെയാണ് കൊല്ലം സിറ്റി പോലീസ് കമ്മീഷണറുടെ നിര്ദ്ദേശപ്രകാരം കരുനാഗപ്പള്ളി അസിസ്റ്റന്റ് പോലീസ് കമ്മീഷണര് ഷൈന് തോമസിന്റെ നേതൃത്വത്തിലുള്ള പ്രത്യേക അന്വേഷണ സംഘം അറസ്റ്റ് ചെയ്തത്.ചവറ പോലീസ് ഇന്സ്പെക്ടര് നിസാമുദീന് എ, സബ് ഇന്സ്പെക്ടര് മാരായ എസ്.സുകേഷ്, നൗഫല് എ, ആന്റണി, എഎസ്ഐ ഷിബു, സിപിഒമാരായ അനു, റോയ് സേനന്, ഷാഡോ പോലീസ് എഎസ്ഐ ഷിബു ബൈജു, രിബു, രതീഷ്, മനു എന്നിവര് പ്രത്യേക ടീമുകളാണ് ചേര്ന്ന് പിടികൂടിയത്. അബ്ദുല് ഗഫൂറിനെ പന്മനയിലുള്ള വാടക വീട്ടില് നിന്നും ബിജോയ് ദാസിനെ ആലപ്പുഴയില് നിന്നും അഷ്റഫുല് ആലത്തിനെ കോയമ്ബത്തൂരില് നിന്നുമാണ് പ്രത്യേക അന്വേഷണ സംഘം പിടി കൂടിയത്. മോഷണം നടത്തിയശേഷം പ്രതികള് മോഷണ മുതല് ആസാമിലേക്ക് കടത്തി അവിടെ വില്പ്പന നടത്തി വരികയായിരുന്നു. മോഷണ മുതലുമായി ,പ്രതികള് വിമാനത്തിലാണ് ആസാമിലേക്ക് പോകുന്നത്. പ്രതികള് നിര്മാണ ജോലികള്ക്ക് വേണ്ടി എന്ന വ്യാജേന പന്മന ആറുമുറിക്കടയ്ക്ക് സമീപം വിവിധ വീടുകള് വാടകക്കെടുത്ത് താമസിച്ചു മോഷണം നടത്തി വരികയായിരുന്നു. കഴിഞ്ഞ 13 നു രാത്രി പന്മന ആക്കല് ശോഭാ നിവാസില് സോമന് പിള്ളയുടെ വീടിന്റെ അടുക്കള വാതില് കുത്തി തുറന്ന് വീടിന്റെ മുകള് നിലയിലെ അലമാരയില് സൂക്ഷിച്ചിരുന്ന 18.5 പവന് സ്വര്ണാഭരണങ്ങള് മോഷണം ചെയ്ത കേസിന്റെ അന്വഷണത്തിലാണ് പ്രതികള് പിടിയിലായത്. പന്മന മുഖം മൂടി മുക്കിലെ ഒരു വീട്ടില് പകല് സമയത്ത് കയറി സ്വര്ണാഭരണങ്ങള് മോഷണം നടത്തിയതും ഇവരാണെന്നു തെളിഞ്ഞിട്ടുണ്ട് .പകല് സമയങ്ങളില് കറങ്ങി നടന്നു ആള്താമസം ഇല്ലാത്ത വീടുകള് കണ്ടു പിടിച്ചു രാത്രി കാലങ്ങളില് മോഷണം ചെയ്യുകയാണ് പ്രതികളുടെ പതിവ്.പ്രതികളെ ചോദ്യം ചെയ്തതില് സമീപ കാലത്ത് ചവറ പോലീസ് സ്റ്റേഷന് പരിധിയില് നടന്ന പല മോഷണങ്ങളിലും ഈ പ്രതികളുടെ പങ്ക് വ്യക്തമായി അറിയാന് സാധിച്ചിട്ടുള്ളതാണ്. പ്രതികളെ മോഷണം നടന്ന സ്ഥലങ്ങളില് കൊണ്ടുപോയി തെളിവെടുപ്പ് നടത്തി. പ്രതികള് വാടക്ക് താമസിച്ചിരുന്ന ടൈറ്റാനിയം ജംങ്ഷന് സമീപമുള്ള വാടക വീട്ടില് നിന്നും കുഴിച്ചിട്ട മോഷണ മുതലുകള് കണ്ടെടുത്തു. പ്രതികളെ ചവറ കോടതിയില് ഹാജരാക്കി റിമാന്ഡ് ചെയ്തു.കൂടുതല് അന്വേഷണത്തിനായി കസ്റ്റഡിയില് വാങ്ങി.